ম্যাগনোসেলুলার ও পার্ভোসেলুলার স্তরের কোষগুলো প্রক্রিয়াজাত তথ্যকে মস্তিষ্কের পেছনে প্রাথমিক দৃশ্য কর্টেক্সে (V1) পাঠিয়ে দেয়। এই প্রাথমিক দৃশ্য কর্টেক্সের কোষগুলো যেনতেন ভাবে নয়, খুব সুনির্দিষ্টভাবে সাজানো থাকে। এই সুনির্দিষ্ট সাজের কারণেই মস্তিষ্কের দৃশ্য-ব্যবস্থা হিসেব করতে পারে অক্ষির সামনের স্থানে বিভিন্ন বস্তু আসলে কিভাবে সাজানো আছে। প্রথমত, V1 কোষগুলো রেটিনা-কোষীয় বিন্যাস অনুযায়ী সাজানো থাকে। রেটিনা-কোষীয় বিন্যাসের অর্থ কি? এর মানে হলো, রেটিনাপর্দায় প্রতিটি বিন্দুর জন্য প্রাথমিক দৃশ্য কর্টেক্সে একটি অনুরূপ বিন্দু আছে। রেটিনার কোন বিন্দুতে আলো হতে পাওয়া তথ্য ওই বিন্দুর প্রাথমিক দৃশ্য কর্টেক্সের অনুরূপ বিন্দুতে সঞ্চারিত হয়। ঠিক তেমনি রেটিনার ওই বিন্দুর আশেপাশের বিন্দুগুলো প্রাথমিক দৃশ্যকর্টেক্সের ওই বিন্দুর আশেপাশের অনুরূপ বিন্দুতেও সঞ্চারিত হয়। এর মাধ্যমে প্রাথমিক দৃশ্য কর্টেক্স বা V1 দৃশ্যপটের একটি দ্বিমাত্রিক ছবি তৈরি করতে সক্ষম হয়। দৃশ্যপটের গভীরতা দুইটি চোখের রেটিনা থেকে আসা তড়িৎ-রাসায়নিক সংকেত তুলনা করে প্রাথমিক দৃশ্য কর্টেক্সেই স্থাপিত হয়। এসব সংকেত ওকুলার-ডমিনেন্স-কলাম বা চাক্ষুস-প্রাধান্য-স্তম্ভ নামক একসারি কোষের মাধ্যমে প্রক্রিয়াজাত করা হয়। এরা আবার দাবার ছকের মতো একের পর এক, একটি ছকে ডান চোখ হতে আসা সংযোগ, অন্যটিতে বাম চোখ থেকে আসা সংযোগে সংযুক্ত। তারমানে, দৃশ্য কর্টেক্সের কোষগুলোই ‘দেখে’, দেখার অনুভূতি ‘পায়’। কোন বস্তুর দুই রেটিনা থেকে আসা স্থানিক তথ্য পরস্পর তুলনা থেকে পাওয়া সামান্য অমিল দিয়েই দৃশ্যপটের বিভিন্নবস্তুর তুলনামূলক গভীরতা বের করা হয় ত্রিকোণমিতিক হিসাবনিকাশ করে।